Covid-19-gevalle in tronke styg skerp   Argieffoto Die departement van korrektiewe dienste het bekend gemaak dat die getal Covid-19-gevalle onder gevangenes en beamptes tot 571 gestyg het. Volgens Singabakho Nxumalo, woordvoerder van die departement, het 178 beamptes en 393 gevangenes reeds positief vir Covid-19 getoets, met ŉ totaal van 99 mense wat reeds van die virus herstel het. “Op 5 Mei is ŉ totaal van 477 gevangenes in Oos-Londen getoets. Die eerste uitslae is op 11 Mei ontvang en 103 gevalle is bevestig. ŉ Totaal van 277 toetse was nog uitstaande en is intussen ontvang met 178 van dié toetse wat positief is.” ŉ Totaal van 281 van die 477 gevangenes het dus positief vir Covid-19 getoets. Nxumalo het gesê oorsigbesoeke aan korrektiewe sentrums toon dat daar aan die standaard bedryfsprosedures rakende Covid-19 voldoen word. “Die departement is egter deur die mediese adviespaneel aangeraai om verder te gaan as die voorgeskrewe siftingsprosedures. Die departement het dus begin met gevorderde sifting en minstens 1 087 monsters is reeds teen 16 Mei van gevangenes versamel.” Infeksievoorkomingsbeheer word toegepas aangesien dit ŉ kritieke rol speel om die verspreiding van infeksies in korrektiewe sentrums te bekamp, het Nxumalo gesê. Nuwe gevangenes word vir minstens 14 dae van ander gevangenes geskei. In die Oos-Kaap het 359 gevangenes en 55 beamptes reeds positief vir Covid-19 getoets en is twee sterftes aangemeld. Volgens Nxumalo het 65 van hulle reeds van die virus herstel. In die Wes-Kaap het 25 gevangenes en 109 beamptes al positief getoets en is twee sterftes aangemeld. Altesaam 31 van hulle het reeds van die virus herstel. In Limpopo het twee beamptes reeds positief vir Covid-19 getoets en het een personeellid van die virus herstel. In Gauteng het sewe beamptes en nege gevangenes positief getoets en een persoon het reeds herstel. In die Noord-Kaap het twee beamptes positief vir Covid-19 getoets. In die Vrystaat en KwaZulu-Natal het daar onderskeidelik een beampte in elke provinsie positief getoets. Daar is ook een beampte wat positief getoets het by die departement se hoofkantoor. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.